Gernot Rohr yana so ya ci gaba da horar da Super Eagles
A shekaranjiya Laraba ne Kocin Super Eagles Gernot Rohr ya bayyana sha’awarsa na ci gaba da horar da kungiyar kwallon kafa ta Najeriya Super Eagles bayan Ajantina ta yi sanadiyyar fitar da Najeriya daga gasar cin kofin duniya da yanzu haka yake gudana a Rasha.
Rohr, wanda ya sanya hannu a kwantaragin sghekara biyu a watan Agustan 2016, kwantaraginsa ta zo karshe ne bayan an fitar da Najeriya daga gasar cin kofin duniya, kamar yadda yarjejeniyar da ya kulla da Hukumar NFF ta nuna.
Rohr ya bayyana cewa zai so ya ci gaba da horar da kungiyar ganin tana dauke ne da matasan ’yan kwallo da nan gaba za a dade ana cin gajiyarsu. Ya ce kodayake an fitar da Najeriya daga gasar cin kofin duniya, amma yana alfahari da ’yan kwallonsa. Ya ce rashin gogewa na daga cikin dalilan da suka sa aka fitar da su a gasar.
Kawo yanzu magoya bayan kungiyar Super Eagles sun zuba ido ne su ga ko Hukumar NFF za ta sabuntawa kocin kwantaragi ko kuma za ta raba gari da shi.